Diari Oficial de la Generalitat Valenciana


Sumari del DOGV 6297, del 25-06-2010 (2010/7196)

ORDE 63/2010, de 14 de juny, de la Conselleria d'Educació, per la qual es convoquen subvencions a empreses de la Comunitat Valenciana per a incentivar la celebració i el manteniment de contractes indefinits a temps parcial amb alumnes de Formació Professional Inicial.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6297

Data del DOGV
:   25-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7196


Data del document
:   14-06-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'ocupació
    * ensenyament professional
    * suport econòmic

ORDE 63/2010, de 14 de juny, de la Conselleria d'Educació, per la qual es convoquen subvencions a empreses de la Comunitat Valenciana per a incentivar la celebració i el manteniment de contractes indefinits a temps parcial amb alumnes de Formació Professional Inicial. [2010/7196]
Les circumstàncies que rodegen la incorporació laboral dels jóvens són complexes a causa, entre altres motius, de l'elecció que han de fer entre l'activitat remunerada i/o la formació acadèmica.
D'això es deriva la incorporació tardana al mercat de treball de molts jóvens, cosa que repercutix en una major dependència econòmica respecte a les seues famílies i una menor autonomia i maduració personal dels jóvens.
A això cal afegir que hi ha treballadors amb escassa o nul·la qualificació professional que desitjarien millorar la seua qualificació professional, però les seues circumstàncies personals els impedixen optar per cursar cicles formatius i abandonar la seua activitat laboral, la qual cosa va en detriment de la seua ocupabilitat.
Així mateix, és important fomentar la substitució de contractes temporals en l'empresa per contractes fixos i, simultàniament, afavorir la formació d'estos treballadors.
Les empreses necessiten treballadors amb motivació i interés per la formació acadèmica de qualitat que proporcionen els cicles formatius, pel fet que el capital humà format redunda en la millora de la seua competitivitat.
Unir tots els objectius mencionats és possible per mitjà de la concessió d'ajudes a les empreses per la celebració i el manteniment de contractes de caràcter indefinit a temps parcial de persones que cursen cicles formatius, ja que esta mesura facilita la seua integració laboral, els permet compatibilitzar-la amb la formació i es contribuïx a potenciar el sector empresarial.
En eixa direcció es dirigix el Pacte Valencià pel Creixement i l'Ocupació II per al període 2009-13 (PAVACE II), que establix com un dels seus objectius prioritaris la realització de convocatòries d'ajudes com la present per a compatibilitzar l'ocupació i la formació i millorar l'ocupabilitat i la cohesió social.
Per això, fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional de data 4 de juny de 2010, i de conformitat amb esta,
ORDENE
Article 1. Finalitat i objecte de l'orde
La finalitat de la present orde és establir les bases reguladores de la concessió de subvencions per a fomentar la celebració i el manteniment de contractes indefinits a temps parcial de majors de 18 anys que al mateix temps cursen primer o segon curs de cicles formatius de Formació Professional Inicial de grau mitjà o superior i la convocatòria de concessió de subvencions per al curs 2010-11.
Article 2. Característiques, procediment de concessió i gestió de les ajudes i legislació aplicable
1. De conformitat amb el que establix l'article 3.3 del Decret 147/2007, de 7 de setembre, del Consell, estes ajudes no requerixen notificació o comunicació a la Comissió Europea per subjectar-se al règim de minimis, d'acord amb el que disposa el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE núm. L 379 de 28 de desembre de 2006).
Així mateix, el Reglament (CE) número 1998/2006 establix que les ajudes totals de minimis obtingudes per qualsevol empresa durant un període de tres exercicis fiscals no hauran d'excedir 200.000 euros, sense perjuí dels límits específics establits per als sectors agraris o pesquers arreplegats en el seu reglament de minimis específic i de l'exclusió total d'ajudes a empreses actives en el sector del carbó i empreses en crisi.
En cas de superar-se esta quantitat, l'empresa beneficiària procedirà al reintegrament de l'excés obtingut sobre l'esmentat límit, així com del corresponent interés de demora, d'acord amb el que establixen els articles 36 a 43 de la Llei 38/2003, de 17 de novembre, General de Subvencions.
2. La convocatòria a què fa referència esta orde s'imputarà a la línia T7418000 de l'aplicació pressupostària 40.78.89.552.17.6 dels pressupostos de la Generalitat per a 2010, per un import màxim de 450.000 euros.
Les subvencions previstes en esta orde estan cofinançades pel Fons Social Europeu en un 50%.
3. Podrà ser objecte de subvenció la celebració de cada contracte indefinit a temps parcial amb una persona que es matricule per primera vegada en el primer o segon curs d'un cicle formatiu de Formació Professional Inicial per un import de 7.000 euros.
També és susceptible de subvenció per un import d'altres 7.000 euros el manteniment del dit contracte amb la persona que es matricule per primera vegada en el segon curs del cicle formatiu corresponent quan ja haja sigut objecte de subvenció en convocatòria d'exercici pressupostari anterior la celebració del contracte que es manté.
No és susceptible de subvenció el manteniment d'un contracte si la seua celebració ha sigut objecte de subvenció amb càrrec a una convocatòria anterior en ocasió de la primera matrícula en el segon curs del cicle formatiu.
Cada entitat beneficiària podrà obtindre una quantitat màxima per cada contracte celebrat i mantingut amb una determinada persona de 14.000 euros en còmput global amb càrrec a dos convocatòries diferents, a raó de 7.000 euros per cada contractació celebrada o mantinguda per convocatòria.
4. El dret al cobrament efectiu de la subvenció es meritarà en el moment de concessió de la subvenció.
5. El procediment de concessió de les subvencions serà el de concurrència competitiva.
6. Amb caràcter d'entitat col·laboradora i d'acord amb el que disposen els articles 12, 13, 15 i 16 de la Llei 38/2003, de 17 de novembre, General de Subvencions, les ajudes convocades per mitjà de la present orde seran gestionades pel Consell de Cambres de Comerç, Indústria i Navegació de la Comunitat Valenciana.
7. Són aplicables a la present orde el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions, i el Reglament General de Subvencions, aprovat pel Reial Decret 887/2006, de 21 de juliol.
Article 3. Beneficiaris de les subvencions
1. Podran ser beneficiaris de les subvencions a la contractació establides en les presents bases reguladores, les empreses o entitats sense ànim de lucre de caràcter privat, les comunitats de béns o qualsevol altra unitat econòmica o patrimoni separat, en els termes establits en l'article 11.3 de la Llei 38/2003, de 17 de novembre, General de Subvencions, sempre que compten amb centres de treball radicats a la Comunitat Valenciana, en els quals hauran de prestar els seus servicis els alumnes contractats a l'empara d'esta orde.
2. Estaran excloses com a beneficiàries les administracions, fundacions constituïdes per entitats públiques, empreses amb algun tipus de participació pública o entitats financeres.
3. No podran ser entitats beneficiàries aquelles empreses i entitats que durant l'any anterior a la contractació hagen extingit contractes indefinits, en virtut d'expedients de regulació d'ocupació, per causes objectives o acomiadaments declarats ferms i improcedents, per resolució judicial o administrativa.
4. Quedaran excloses com a entitats beneficiàries aquelles empreses o entitats que hagen sigut sancionades en ferm amb motiu de les infraccions contingudes en les seccions 1 i 3 del capítol II (infraccions en matèria de relacions laborals i infraccions en matèria d'ocupació, respectivament), i en els capítols III, IV i V (infraccions en matèria de seguretat social, infraccions en matèria d'emigració, moviments migratoris i treball d'estrangers i infraccions en matèria de societats cooperatives, respectivament) del Text Refós de la Llei d'Infraccions i Sancions de l'Orde Social, aprovada pel Reial Decret Legislatiu 5/2000, durant els tres anys anteriors a la presentació de la sol·licitud.
5. Així mateix, quedaran excloses com a entitats beneficiàries aquelles empreses o entitats que hagen sigut sancionades en ferm amb motiu de les infraccions greus i molt greus contingudes en la secció 2 del capítol II (infraccions en matèria de prevenció de riscos laborals) del Text Refós de la Llei d'Infraccions i Sancions de l'Orde Social, aprovada pel Reial Decret Legislatiu 5/2000, durant els dos i els tres anys, respectivament, anteriors a la presentació de la sol·licitud.
6. Al seu torn, quedaran excloses com a entitats beneficiàries aquelles empreses o entitats que hagen sigut condemnades per mitjà de sentència ferma pels delictes contra els drets dels treballadors continguts en el títol XV del llibre segon del Codi Penal, durant els cinc anys anteriors a la sol·licitud.
7. També quedaran excloses com a entitats beneficiàries aquelles empreses o entitats en què concórrega alguna de les circumstàncies previstes per l'article 13, apartats 2 i 3 de la Llei 38/2003, de 17 de novembre, General de Subvencions. La justificació de la no-concurrència d'estes circumstàncies s'acreditarà d'acord amb el que establix l'apartat 7 del dit article.
8. Finalment quedaran excloses les empreses actives en el sector del carbó, així com les empreses en crisi en el sentit indicat per les directrius comunitàries sobre ajudes estatals de salvament i de reestructuració d'empreses en crisi (DOC 244, d'01.10.2004, p. 2).
Article 4. Requisits de les entitats beneficiàries
1. Que formalitzen o mantinguen, segons el supòsit subvencionable, un contracte de treball indefinit a temps parcial amb interessat major de 18 anys, sempre que es comprometa a permetre i facilitar que es matricule i curse un cicle formatiu relacionat amb la prestació laboral objecte del contracte de treball.
2. Que estiguen radicades a la Comunitat Valenciana, per tindre el domicili social o algun centre de treball en esta, i que la prestació laboral s'exercisca en l'àmbit territorial de la Comunitat Valenciana.
Article 5. Exclusions
Estaran exclosos d'estes subvencions:
1. Els contractes que es formalitzen amb cònjuges, ascendents, descendents i la resta de parents per consanguinitat, afinitat o, si és el cas, per adopció, fins al segon grau inclusivament, de l'ocupador o dels que tinguen càrrecs de direcció o siguen membres dels òrgans d'administració en les empreses que revisten la forma jurídica d'empreses mercantils.
No operaran les esmentades exclusions quan s'acredite que la persona a contractar manté vida independent de l'ocupador, per mitjà de certificat d'empadronament i còpia de la declaració de l'impost sobre la renda de les persones físiques (IRPF).
2. Els contractes que es formalitzen amb els que tinguen càrrecs de direcció o siguen membres dels òrgans d'administració, en les empreses que revisten la forma jurídica de societats mercantils.
Article 6. Obligacions de les entitats beneficiàries
Les entitats beneficiàries de les subvencions estaran obligades, a més de complir les obligacions establides en l'article 14 de la Llei 38/2003, de 17 de novembre, General de Subvencions, a complir les següents:
1. Formalitzar o mantindre, segons el supòsit subvencionable, un contracte indefinit a temps parcial amb una persona major de 18 anys en els termes fixats en la present orde.
2. Presentar en el mes de gener i juliol de cada any, i durant tres anys, davant de l'entitat col·laboradora una vida laboral del semestre anterior de l'empresa per a acreditar el manteniment del lloc de treball.
Article 7. Condicions de la compatibilitat ocupació-formació
1. El contracte de treball serà indefinit, i a temps parcial, amb una jornada que represente la mitat de la completa prevista en el conveni col·lectiu i/o pacte d'empresa d'aplicació. En tot cas, la jornada laboral, en còmput setmanal, no podrà ser superior a 20 hores.
2. El contingut de la prestació laboral haurà d'estar directament relacionat amb l'aprenentatge que s'estiga duent a terme en el cicle formatiu.
3. Mentres la relació laboral se simultaniege amb l'aprenentatge teoricopràctic, i fins a la data màxima del 30 de juny del tercer curs des que l'interessat va començar a cursar el cicle formatiu, hauran de pactar-se en el contracte de treball les condicions següents:
- No es realitzaran hores extraordinàries ni complementàries.
- No es realitzaran torns de nit.
4. Així mateix, mentres se simultaniege la relació laboral amb l'aprenentatge teoricopràctic en el centre educatiu, l'empresa haurà d'assignar un instructor que proporcione el suport necessari a l'estudiant-treballador.
5. El centre educatiu designarà una persona responsable que coordine les accions docents amb la seua aplicació efectiva a través del contracte de treball, en cooperació amb l'instructor designat per l'empresa, garantint que el treball tinga una relació directa amb les ensenyances teoricopràctiques. Esta persona responsable realitzarà una avaluació trimestral de resultats, que comunicarà a l'entitat col·laboradora.
6. El mòdul de Formació en Centres de Treball (FCT) podrà cursar-se en la pròpia empresa, i hauran de quedar perfectament delimitades les hores dedicades a la realització del dit mòdul respecte de l'activitat remunerada. Així mateix, la realització del mòdul de FCT en la pròpia empresa tindrà caràcter preferent enfront d'altres empreses si així ho acorden l'empresa i el treballador.
Article 8. Criteris de selecció de l'alumnat-empreses susceptibles d'acollir-se a la convocatòria
1. En el cas que el nombre d'empreses i alumnes vinculats a cada una d'estes supere el nombre de subvencions acollides a la convocatòria, se seleccionarà el binomi empresa/alumne d'acord amb el següent orde de preferència:
1.1. Que es tracte de la contractació d'una persona que es matricule per primera vegada en primer curs d'un cicle formatiu.
1.2. Que es tracte de la contractació d'una persona que es matricule per primera vegada en segon curs del cicle formatiu.
1.3. Que es tracte del manteniment del contracte amb una persona que es matricule per primera vegada en segon curs del cicle formatiu.
2. Dins de cada un dels apartats mencionats l'orde s'establirà donant preferència als millors expedients acadèmics dels alumnes en les ensenyances des de les quals accedisquen al cicle en el cas de l'apartat 1.1 i del primer curs del cicle formatiu corresponent en el cas dels apartats 1.2 i 1.3. En cas d'empat, tindrà preferència aquell que tinga inferior nivell de renda de la unitat familiar a què pertany.
Article 9. Liquidació de la subvenció
1. Seran causes determinants de la liquidació de la subvenció les següents:
- Que l'alumne no supere un mínim de mòduls la duració dels quals siga equivalent a 450 hores durant el curs acadèmic corresponent a aquell en què es concedix la subvenció.
- Que l'alumne renuncie a continuar els seus estudis.
- Que el contracte de treball s'extingisca per causa imputable a l'estudiant-treballador.
- Que el contracte de treball s'extingisca per les causes previstes en l'article 51 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors.
2. La liquidació determinarà la reducció de la subvenció en proporció al temps en què l'alumne-treballador haja estat d'alta laboral en el cas d'extinció del contracte de treball en els supòsits mencionats en l'apartat 1 o en proporció al temps en què continue els seus estudis de forma satisfactòria, en vista de l'avaluació trimestral de resultats.
Article 10. Causes de reintegrament
A més de les generals establides en l'article 37 de la LGS, seran causes específiques de reintegrament de la subvenció:
- L'extinció del contracte de treball o de societat per qualsevol motiu alié a la voluntat de l'estudiant-treballador fins que no hagen transcorregut tres cursos acadèmics des del començament del cicle per part de l'alumne, llevat que l'extinció siga per alguna de les causes previstes en l'article 51 del Reial Decret Legislatiu 1/1995, de 24 de març.
- La condemna de l'empresa per mitjà de sentència ferma durant el període en què el contracte de treball o de societat se simultaniege amb l'aprenentatge teoricopràctic per cometre delicte contra la seguretat i salut laborals o que siga sancionada amb caràcter ferm per cometre infracció administrativa molt greu en la dita matèria.
Article 11. Modificació de la subvenció
Tota alteració de les condicions tingudes en compte per a la concessió de la subvenció, podrà donar lloc a la modificació de la resolució de concessió, salvaguardant els requisits mínims establits en esta orde per a ser beneficiari de la subvenció. A estos efectes es dictarà l'oportuna resolució de liquidació en què s'ajustaran els imports de la subvenció concedida, i el beneficiari estarà obligat a tornar els imports que haja rebut en excés.
Article 12. Incompatibilitat amb altres subvencions
Les ajudes descrites en esta orde seran incompatibles amb altres subvencions que, per la mateixa contractació, puguen atorgar qualssevol institucions públiques, a excepció de les relatives a les cotitzacions a la Seguretat Social.
Article 13. Presentació de sol·licituds
1. El termini de presentació de sol·licituds finalitzarà el 30 de setembre de 2010.
2. Les sol·licituds de subvenció se subscriuran d'acord amb el model que figura com a annex I de la present orde i es presentaran en la Conselleria d'Educació o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i es dirigiran, junt amb la documentació indicada en l'apartat 2, a la Direcció General d'Avaluació, Innovació i Qualitat Educativa i de la Formació Professional de la Conselleria d'Educació; av. Campanar, 32 (CP 46787) València.
Així mateix, podran presentar-se en el Registre General de qualsevol de les Cambres de Comerç, Indústria i Navegació de la Comunitat Valenciana, les adreces de les quals s'indiquen a continuació:
Cambra Oficial de Comerç i Indústria d'Alcoi. C/ Sant Francesc núm. 10, CP 03947 Alcoi (Alacant).
Cambra Oficial de Comerç, Indústria i Navegació d'Alacant. C/ Sant Ferran núm. 4. CP 03193 Alacant.
Cambra Oficial de Comerç, Indústria i Navegació de Castelló. Av. Germans Bou núm. 79, CP 12194 Castelló.
Cambra Oficial de Comerç, Indústria i Navegació d'Orihuela. Av. de la Vega núm. 22, CP 03936 Orihuela (Alacant).
Cambra Oficial de Comerç, Indústria i Navegació de València. C/ Jesús núm. 19, CP 46409 València.
3. Les sol·licituds de subvenció hauran d'anar acompanyades de la documentació següent:
3.1. Documentació relacionada amb la sol·licitud de subvenció:
- Annexos II i III.
- Declaracions expresses segons annexos IV a VII.
- Manteniment de tercers segons annex VIII.
- Relació de documentació que acompanya la sol·licitud segons l'annex XI.
- Informe favorable dels representants unitaris dels treballadors en l'empresa si existix este òrgan en l'empresa.
3.2. Documentació relacionada amb l'entitat sol·licitant:
- Còpia compulsada del DNI, en cas d'empresari individual, i inscripció en el Registre Mercantil del nom comercial amb què opere, quan no ho faça estrictament amb el seu nom i cognoms.
- Escriptura on consten els poders de la persona que realitza la sol·licitud i NIF.
- Escriptura de constitució de l'entitat i de la targeta d'identificació fiscal (CIF).
- Certificat de trobar-se al corrent de pagament en les seues obligacions tributàries amb la hisenda estatal i la hisenda autonòmica, o autorització per a obtindre'ls segons models dels annexos IX i X, així com de trobar-se al corrent d'obligacions amb la Seguretat Social (règim general) i en el cas d'autònoms a més el del règim especial corresponent (règim especial autònom, agrari, etc.).
- Alta en l'impost d'activitats econòmiques i últim rebut pagat o declaració jurada d'exempció, segons annex XI.
- Vida laboral amb variació de dades de l'empresa l'any immediatament anterior a la contractació o al manteniment del contracte, segons els casos, així com la justificació (mitjançant una resolució administrativa o judicial) de totes aquelles baixes no voluntàries.
- En el cas d'agrupacions de persones físiques o jurídiques, s'haurà d'aportar també omplit l'annex XII.
S'entendrà en situació regular de pagaments l'empresa que haja obtingut un ajornament i ho acredite documentalment respecte del deute ajornat.
3.3 Documentació relacionada amb el treballador pel qual se sol·licita la subvenció:
- Còpia compulsada del DNI del treballador.
- Contracte de treball del treballador degudament comunicat a l'oficina d'ocupació i document d'alta en la Seguretat Social.
- Certificat del centre docent acreditatiu de la matriculació del treballador en el cicle formatiu corresponent, segons annex XIII.
4. Si la sol·licitud no reunix els requisits exigits l'entitat col·laboradora requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si no ho fa, es considerarà que desistix de la seua petició, prèvia resolució en què es declare esta circumstància, amb indicació dels fets produïts i les normes aplicables, d'acord amb els articles 23 de la Llei 38/2003, de 17 de novembre, General de Subvencions, i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Instrucció
1. Rebudes les sol·licituds, en la seua condició d'entitat col·laboradora, el Consell de Cambres de Comerç, Indústria i Navegació de la Comunitat Valenciana les valorarà, i podrà realitzar d'ofici totes les actuacions que considere necessàries per a la determinació, el coneixement i comprovació de les dades en virtut de les quals ha de pronunciar-se la resolució.
2. En qualsevol fase de la tramitació de l'expedient, vista la documentació que es troba en poder seu i segons les obligacions que s'adquirixen per la concessió de l'ajuda, es podran demanar els informes dels organismes i de les entitats que es crega oportú i efectuar les comprovacions necessàries sobre la seua exactitud.
3. Els tràmits que hagen de ser formalitzats pels interessats en el curs del procediment, així com les seues relacions amb l'administració, se subjectaran al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 15. Valoració
1. Per a la valoració de les subvencions previstes en la present orde, caldrà ajustar-se als criteris especificats en l'article 8.
2. A fi d'avaluar cada sol·licitud, es crearà una Comissió de Valoració integrada pels membres següents:
Presidenta: la directora general del Consell de Cambres de Comerç, Indústria i Navegació de la Comunitat Valenciana.
4 vocals tècnics del Consell de Cambres o de les diferents cambres de Comerç, Indústria i Navegació.
Un secretari elegit entre els vocals.
3. La Comissió de Valoració ajustarà el seu funcionament al que establix la present orde i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 16. Resolució
1. La Comissió de Valoració elevarà proposta de resolució d'adjudicació de subvencions a la directora general d'Avaluació, Innovació i Qualitat Educativa i de la Formació Professional, la qual resoldrà per delegació del conseller d'Educació, resolució que serà publicada en el Diari Oficial de la Comunitat Valenciana.
2. El termini per a resoldre i publicar la convocatòria serà de sis mesos a comptar des que produïsca efectes la present orde. En el cas que no es resolga la convocatòria en el termini establit, les peticions s'entendran desestimades.
3. De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la resolució d'adjudicació, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació de la resolució d'adjudicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la resolució d'adjudicació.
DISPOSICIONS FINALS
Primera
S'autoritza la directora general d'Avaluació, Innovació i Qualitat Educativa i de la Formació Professional perquè dicte les resolucions necessàries per a l'execució de la present orde.
Segona
L'orde produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 14 de juny 2010
El conseller d'Educació,
ALEJANDRO FONT DE MORA TURÓN